Tanya Wiers het geveg om haarself te beskerm | Netwerk24
Deur Marietie Louw-Carstens 21 Mei 2019 15:57
Die etlike diep snywonde aan Tanya Wiers se hande dui daarop dat sy haarself teen haar moordenaar probeer beskerm het terwyl sy herhaaldelik met 'n skêr en 'n steakmes gesteek is.
Dr. Malekgopo Matlala, staatspatoloog, het Dinsdag in die hooggeregshof in Polokwane getuig Wiers (44) het haar doodgebloei weens veelvuldige steekwonde. Sy is op 7 Februarie 2017 in die gesin se huis in Eduanpark in Polokwane vermoor.
Tanya Wiers het die foto van haarself geneem enkele ure voordat sy vermoor is.
Matlala het gesê haar lugpyp was vol bloed. Dit was veral die twee diep steekwonde aan weerskante van haar nek, net onder die kakebeen, wat baie bloeding veroorsaak het.
Die hof het ook gehoor Wiers is verkrag voordat sy vermoor is.
Frans Maela (28), wat weens haar moord aangekla word, het uitdrukkingloos in die beskuldigdebank in die hof gesit. Hy ontken skuld op die aanklagte van moord, verkragting en roof met verswarende omstandighede. Hy het as tuinier by die Wiers-gesin se bure gewerk.
Rolf Wiers, Tanya se man, het foto's aan Netwerk24 verskaf wat Tanya van haarself geneem het enkele ure voordat sy vermoor is. Op die foto het sy dieselfde sybloes met blompatrone aan, wat sy steeds aangehad het toe die lykskouing op 9 Februarie gedoen is.
Tanya en Rolf Wiers van Polokwane was 20 jaar getroud.
Kapt. Regina Cecilia Janse van Rensburg, senior forensiese analis van die polisie se laboratorium in Pretoria, het namens die staat getuig daar is van Wiers se DNS op 'n skêr, die handvatsel van die skêr, 'n steakmes en die mes se hef gekry. Dit dui daarop dat Wiers met 'n skêr sowel as 'n mes gesteek is.
Die bloedspatsels teen die kamermuur en op 'n houttafel in die kamer waar Wiers vermoor is, bevat ook haar DNS.
Janse van Rensburg het getuig daar is ook van Wiers se DNS gekry in bloedsmeersels aan die wasbak in die huis se hoofslaapkamer sowel as aan 'n elektriese koord en 'n haarkrultang wat naby haar lyk gekry is.
Die Wiers-egpaar het drie kinders, Bianca (20), Rolf (18) en 'n 14-jarige dogter. Rolf het getuig hoe hy op sy ma se halfnaak en bebloede lyk in sy jongste suster se kamer afgekom het. Hy is intussen uit die skool geskors weens erge trauma en woede-uitbarstings.